迴波樂 八十四
作者：王梵志
朝代：唐

paragraphs: 身體骨崖崖，面皮千道皺。
行時頭即低，策杖與人語。
眼中雙淚流，鼻涕（一作「滿」）垂入口。
腰似斷（一作「就」）弦弓，引氣{口廋}喘急（一作「𪢐」）。
口裏無牙齒，強嫌寡婦醜。
聞好不惜錢，急送一榼酒。
前人許賜（一作「賜許」）婚，判命（一作「死」）向前走。
迎得少年妻，褒揚殊面首。
傍邊乾咽唾，恰（一作「憐」）似守碓狗。
舂人收糠將，舐略（項校「掠」）空唇口。
忽逢三煞頭，一棒即了手。